Komisijos direktyva 98/54/EB
1998 m. liepos 16 d.
iš dalies keičianti Direktyvas 71/250/EEB, 72/199/EEB, 73/46/EEB ir panaikinanti Direktyvą 75/84/EEB
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. liepos 20 d. Tarybos direktyvą 70/373/EEB dėl Bendrijos mėginių paėmimo ir analizės metodų, taikomų valstybinei pašarų kontrolei, įvedimo [1] su paskutiniais pakeitimais, padarytais Austrijos, Suomijos ir Švedijos prisijungimo aktu, ir ypač į jos 2 straipsnį,
kadangi Direktyvoje 70/373/EEB reikalaujama, kad tikrinant, kaip laikomasi įstatymų ir kitų teisės aktų dėl pašarų kokybės ir sudėties, oficiali pašarų kontrolė būtų vykdoma taikant Bendrijos mėginių ėmimo ir analizės metodus;
kadangi 1971 m. birželio 15 d. pirmojoje Komisijos direktyvoje 71/250/EEB, nustatančioje oficialiai pašarų kontrolei taikytinus Bendrijos analizės metodus [2], su paskutiniais pakeitimais, padarytais Direktyva 81/680/EEB [3], pateikiami, inter alia, lubinų alkaloidų analizės metodai; kadangi 1973 m. gruodžio 17 d. Tarybos direktyvoje 74/63/EEB dėl nepageidaujamų cheminių medžiagų ir produktų pašaruose didžiausios leistinos koncentracijos nustatymo [4] su paskutiniais pakeitimais, padarytais Komisijos direktyva 97/8/EB [5], nereikalaujama, kad pašarai būtų oficialiai tikrinami dėl lubinų alkaloidų buvimo; kadangi dėl tos priežasties Bendrijos analizės metodas lubinų alkaloidų kiekiui oficialiai kontroliuoti yra nereikalingas, todėl šį metodą reikėtų panaikinti;
kadangi 1972 m. balandžio 27 d. trečiojoje Komisijos direktyvoje 72/199/EEB, nustatančioje oficialiai pašarų kontrolei taikytinus Bendrijos analizės metodus [6], su paskutiniais pakeitimais, padarytais Direktyva 93/28/EB [7], pateikiami analizės metodai, inter alia, tetraciklino grupės antibiotikams rasti ir identifikuoti, chlortetraciklinui, oksitetraciklinui ir tetraciklinui bei oleandomicinui nustatyti; kadangi šių metodų jau daugiau nebereikia įgyvendinant 1970 m. lapkričio 23 d. Tarybos direktyvą 70/524/EEB dėl pašarų priedų [8] su paskutiniais pakeitimais, padarytais Komisijos direktyva 98/19/EB [9]; kadangi aprašytieji metodai atsižvelgiant į mokslo ir technikos žinių pažangą nebetinka kitiems taikymo atvejams; kadangi dėl tos priežasties šiuos metodus reikėtų panaikinti;
kadangi 1972 m. gruodžio 5 d. ketvirtojoje Komisijos direktyvoje 73/46/EEB, nustatančioje oficialiai pašarų kontrolei taikytinus Bendrijos analizės metodus [10], su paskutiniais pakeiti- mais, padarytais Direktyva 92/89/EB [11]1, pateikiami analizės metodai, inter alia, tiaminui (vitaminui B1, aneurinui) ir askorbo bei dehidroaskorbo rūgščiai (vitaminui C) nustatyti; kadangi šie metodai pagal numatytą paskirtį nebetinka ir atsižvelgiant į mokslo ir technikos žinių pažangą buvo pakeisti kitais; kadangi dėl tos priežasties šiuos metodus reikėtų panaikinti;
kadangi 1974 m. gruodžio 20 d. šeštojoje Komisijos direktyvoje 75/84/EEB, nustatančioje oficialiai pašarų kontrolei taikytinus Bendrijos analizės metodus [12]2, su paskutiniais pakeitimais, padarytais Direktyva 81/680/EEB, pateikiami analizės metodai bukvinolatui, sulfachinoksalinui ir furazolidonui nustatyti; kadangi įgyvendinant Direktyvą 70/524/EEB šie metodai nebereikalingi; kadangi atsižvelgiant į mokslo ir technikos žinių pažangą yra pagrindo manyti, kad šiais metodais gaunami netikslūs rezultatai; kadangi geriau yra neturėti jokio analizės metodo, nei metodą, kuriuo gauti rezultatai yra klaidingi; kadangi dėl tos priežasties šiuos metodus reikėtų panaikinti;
kadangi pagal 1995 m. spalio 25 d. Tarybos direktyvą 95/53/EB, nustatančią principus, reglamentuojančius gyvūnų mitybos srityje atliekamų oficialių patikrinimų organizavimą [13], ir ypač į jos 18 straipsnį, valstybės narės užtikrina, kad neturint Bendrijos mėginių paėmimo ir analizės metodų, taikomi analizės metodai, atitinkantys tarptautinių institucijų pripažintus standartus arba, jei jų nėra, analizės metodai, atitinkantys moksliškai pagrįstas normas;
kadangi šioje direktyvoje numatytos priemonės atitinka Pašarų nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 71/250/EEB iš dalies keičiama taip:
1) 1 straipsnyje išbraukiami žodžiai "alkaloidams lubinuose";
2) direktyvos priede išbraukiamas 15 punktas "Alkaloidų lubinuose nustatymas".
2 straipsnis
Direktyva 72/199/EEB iš dalies keičiama taip:
1) 2 straipsnyje išbraukiami žodžiai "tetraciklino grupės antibiotikams rasti ir identifikuoti, taip pat" ir "chlortetraciklino, oksitetraciklino, tetraciklino, oleandomicino,";
2) Direktyvos II priede išbraukiamas 1 punktas "Tetraciklino grupės antibiotikų radimas ir identifikavimas", 2 punktas "Chlortetraciklino, oksitetraciklino ir tetraciklino nustatymas" ir 3 punktas "Oleandomicino nustatymas".
3 straipsnis
Direktyva 73/46/EEB iš dalies keičiama taip:
1) 2 straipsnyje išbraukiami žodžiai "tiamino (aneurino, vitamino B1), askorbino ir dehidroaskorbo rūgščių (vitamino C)";
2) Direktyvos II priede išbraukiamas 2 punktas "Tiamino (vitamino B1, aneurino) nustatymas" ir 3 punktas "Askorbo rūgšties ir dehidroaskorbo rūgšties (vitamino C) nustatymas".
4 straipsnis
Direktyva 75/84/EEB panaikinama.
5 straipsnis
Valstybės narės ne vėliau kaip per devynis mėnesius nuo šios direktyvos įsigaliojimo dienos priima įstatymus ir kitus teisės aktus, kurie įsigalioję įgyvendina šią direktyvą. Apie tai jos nedelsdamos praneša Komisijai.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
6 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
Ši direktyva skirta valstybėms narėms.
Priimta Briuselyje, 1998 m. liepos 16 d.